*Приложение 4*

**Информация за текущото състояние на "Специализирана болница за продължително лечение на белодробни болести-Роман" ЕООД.**

**"Специализирана болница за продължително лечение на белодробни болести-Роман" ЕООД, гр. Роман** с ЕИК 106519070 е лечебно заведение, еднолично дружество с ограничена отговорност, в което министърът на здравеопазването упражнява правата на държавата като едноличен собственик на капитала. Лечебното заведение е с предмет на дейност осъществяване на болнична помощ.

„Специализирана болница за продължително лечение на белодробни болести – Роман“ ЕООД гр. Роман („СБПЛББ – Роман“ ЕООД) е лечебно заведение за болнична помощ, в което лекари с помощта на други специалисти и помощен персонал, извършват диагностициране, лекуване, периодично наблюдение на болните от туберкулоза в продължителната фаза и неспецифични белодробни заболявания от областта и страната. Районът, обслужван от „СБПЛББ – Роман“ ЕООД не е ограничен териториално, т.е. в лечебното заведение се хоспитализират пациенти от всички области на страната. Мисията на лечебното заведение е насочена към диагностика и лечение на пациенти с хронични неспецифични белодробни болести с цел повишаване качеството на живот чрез възстановяване и укрепване на нарушеното здраве; поддържане на високо ниво на работоспособност и удължаване на трудоспособната активна възраст на пациентите, чрез прилагане на най-съвременните методи за диагностика и лечение с грижа, внимание и индивидуално отношение към всеки пациент. Мисията на лечебното заведение се осъществява от висококвалифицирани лекари с помощта на други специалисти и помощен персонал.

Стратегическите цели на „СБПЛББ – Роман“ ЕООД включват: устойчиво подобряване на качеството на предоставяните медицински услуги, свързани с диагностиката и лечението на пациенти с хронични неспецифични белодробни болести; изграждане на болнично заведение, което да продължава да разширява своето влияние, авторитет и доверие сред пациентите, превръщайки се не само в регионален, но и в национален лидер и притегателен здравен център за диагностика и лечение на пациенти с хронични неспецифични белодробни болести; запазване на положителни резултати, оказали благоприятно влияние върху ликвидността и платежоспособността на дружеството, което би му позволило да продължи подобряването и обновяването на материално–техническата база, сградния фонд и прилежащата му инфраструктура; ефективно лечение на пациенти, посредством прилагане на най-съвременни достижения на медицинската наука.

Към 30.09.2023г. лечебното заведение реализира положителен текущ финансов резултат печалба в размер на 76 хил. лв. и общо финансов резултат (отчитащ неразпределена печалба и натрупана загуба от предходни години) отново печалба в размер на 121 хил. лв. Приходите за първото деветмесечие на 2023г. са в размер на  
1 144 хил. лв., от които 8,1% са приходи от НЗОК, 87,5% са приходи от МЗ и 4,4% са приходи от други източници. Разходите за периода са 1 068 хил. лв., от които   
24,8% са разходи за материали, 57,6% са разходи за персонал и 17,6% са разходи за външни услуги, амортизации и други.

Общо собственият капитал на дружеството е 1 601 хил. лв. при записан капитал от 621 хил.лв. Стойността на активите към края на трето тримесечие на 2023 г. е 2 514 хил. лв., а задълженията към 30.09.2023 г. са 90 хил. лв., като липсват просрочени задължения. Персоналът на болницата е 35 души, от които 8 лекари, 12 специалисти по здравни грижи и 6 санитари. През третото тримесечие на 2023 г. броят на преминалите болни е 1 193 пациента, при среден брой легла 145 и заетост 52%.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/public/Public/Reports?orgId=175> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>